钦定古今图书集成/明伦汇编/宫闱典/第014卷
## 钦定古今图书集成/明伦汇编/宫闱典/第014卷

| 钦定古今图书集成 明伦汇编 第十四卷 |

| |

钦定《古今图书集成》，《明伦汇编·宫闱典》

第十四卷《目录》。

《太上皇部》·纪事

《太上皇部杂录》：

《宫闱典》第十四卷。

《西京杂记》：“太上皇徙长安，居深宫，凄怆不乐。高祖窃
因左右问其故，以平生所好皆屠贩少年，酤酒卖饼、
斗鸡蹴踘，以此为欢，今皆无此，故以不乐。高祖乃作
新丰，移诸故人实之，太上皇乃悦。故新丰多无赖，无
衣冠子弟故也。高祖少时，常祭枌榆之社，及移新丰，
亦还立焉。高帝既作新丰，并移旧社，衢巷栋宇物色”
惟旧。士女老幼，相携路首，各知其室。放犬羊鸡鸭于
通涂，亦竞识其家。其匠人吴宽所营也。移者皆悦其
似而德之，故竞加赏赠，月馀致累百金。

《拾遗记》：汉太上皇微时佩一刀，长三尺，上有铭，其字
难识，疑是殷高宗伐鬼方之时所作也。上皇游丰沛
山中，寓居穷谷里，有人欧冶铸，上皇息其傍，问曰：“此
铸何器？”工者笑而答曰：“为天子铸剑，慎勿泄言。”上皇
谓为戏言而无疑色。工人曰：“‘今所铸铁，钢砺难成，若
得公腰间佩刀，杂而冶之，即成神器，可以克定天下’。
星精为辅佐，以歼三猾。木衰火盛，此为异兆。”上皇曰：
“余此物名为匕首，其利难俦。水断虬龙，陆斩虎兕，魑
魅魍魉，莫能逢之。斫玉镌金，其刃不卷。”工人曰：“若不
得此匕首以和铸，虽欧冶专精，越砥敛锷，终为鄙器。”
上皇则解匕首投于罏中。俄而烟焰冲天，日为之昼
晦。及乎剑成，杀三牲以衅祭之。铸工问上皇何时得
此匕首？上皇云：“秦昭襄王时，余行逢一野人，于陌上
授余，云是殷时灵物，世世相传，上有古字，记其年月。”
及成剑，工人视之，其铭尚存，叶前疑也。工人即持剑
授上皇，上皇以赐高祖，高祖常佩于身，以歼三猾。及
天下已定，吕后藏于宝库，库中守藏者见白气如云，
出于户外，状如龙蛇。吕后改库名曰“灵金藏。”及诸吕
擅权，白气亦灭。及惠帝即位，以此库贮禁兵器，名曰
“灵金内府”也。

《魏书任城王云传》：“延兴中，显祖集群僚，欲禅位于京
兆王子推，王公卿士莫敢先言。云进曰：‘陛下方隆太
平，临覆四海，岂得上违宗庙，下弃兆民？父子相传，其
来久矣。皇魏之兴，未之有革。皇储正统，圣德夙章。陛
下必欲割捐尘务，颐神清旷者，冢副之寄，宜绍宝历。
若欲舍储，轻移宸极，恐非先圣之意，骇动人情’。”又：“天
下是祖宗之天下，而陛下辄改神器，上乖七庙之灵，
下长奸乱之道，此是祸福所由，愿深思慎之。”太尉源
贺又进曰：“陛下今欲外选诸王而禅位于皇叔者，臣
恐《春秋》蒸尝，昭穆有乱，脱万世之后，必有逆飨之讥，
深愿思任城之言。”东阳公元丕等进曰：“皇太子虽圣
德夙彰，然实冲幼。陛下富于《春秋》，始览机政，普天景
仰，率土傒心，欲隆独善，不以万物为意，其若宗庙何？
其若亿兆何？”显祖曰：“储宫正统，受终文祖，群公相之，
有何不可？”于是传位于高祖。

《隋书文帝本纪》：开皇六年“三月己未，洛阳男子高德
上书，请上为太上皇，传位皇太子。上曰：朕承天命，抚
育苍生，日旰孜孜，犹恐不逮。岂学近代帝王，事不师
古，传位于子，自求逸乐哉！”

《唐书马周传》：“周拜监察御史，上疏曰：‘臣每读前史，见
贤者忠孝事，未尝不废卷长想，思履其迹。臣不幸早
失父母，犬马之养，已无所施，顾来事可为者，惟忠义
而已。是以徒步二千里归于陛下。陛下不以臣愚，擢
臣下次。窃自惟念，无以论报，辄竭区区，惟陛下所择。
臣伏见大安宫在宫城右，墙宇门阙，方紫极为卑小。
东宫皇太子居之而在内，大安至尊居之反在外，太
上皇虽志清俭，爱惜人力，陛下不敢违，而蕃夷朝见，
四方观听有不足焉。臣愿营雉堞门观，务从高显，以
称万方之望，则大孝昭矣’。”臣伏读明诏，以二月幸九
成宫，窃惟太上皇春秋高，陛下宜朝夕视膳。今所幸
宫，去京三百里而远，非能旦发暮至也。万一有太上
皇思感，欲即见陛下，何以逮之？今兹本为《避暑行》也，
太上皇留热处，而陛下走凉处，温凊之道，臣所未安。
然诏书既下，业不中止，愿示还期，以开众惑。

《李泌传》：“初，帝在东宫，李林甫数构谮，势危甚。及即位，
怨之，欲掘冢焚骨。泌以天子而念宿嫌，示天下不广，
使胁从之徒得释言于贼。帝不悦曰：‘往事卿忘之乎’？
对曰：‘臣念不在此。上皇有天下五十年，一旦失意，南
方气候恶，且春秋高，闻陛下录故怨，将内惭不怿。万
有一感疾，是陛下以天下之广，不能安亲也’。帝感悟”，
抱泌颈以泣曰：“朕不及此。”二京平，帝奉迎上皇，自请归东宫，以遂子道。泌曰：“上皇不来矣。人臣尚七十而
传，况欲劳上皇以天下事乎？”帝曰：“奈何？”泌乃为群臣
通奏，具言天子思恋晨昏，请促还以就孝养。上皇得
初奏，答曰：“当与我剑南一道自奉，不复东矣。”帝甚忧，
及再奏至，喜曰：“吾方得为天子父。”遂下诰戒行。
《宋史。刘玨传》：玨为尚书主客员外郎，靖康初，议皇帝
朝谒上皇仪，欲以家人礼见于内庭。玨请皇帝设大
小次，俟上皇御坐，宰臣导皇帝升自东阶，拜于殿上，
则有君之尊，有父之敬。又谓：君于大臣，或赐剑履上
殿，或许子孙扶掖。皇帝朝谒，宜令环卫士卒侍立于
殿西，宰执、三衙侍从等官扶侍于殿上，如请帝坐，即
宰执等退立四隅。迁太常少卿。讨论皇帝受册宝故
事，玨言：“唐太宗、明皇皆亲受父命，未尝再行册礼。肃
宗即位于灵武，故明皇遣韦见素就册之，宣政授传
国玺，群臣上尊号，至德宗踵行之，后世以为非，议”遂
寝。

《刘仪凤传》：仪凤为礼部员外郎，所草笺奏，以典雅。称
孝宗受禅，议上光尧寿圣尊号册，实有欲俟钦宗服
除者。太常博士林栗谓唐宪宗上顺宗册宝，在德宗
服中，不必避，备乐而不作可也。仪凤独上议曰：“谨按
上尊号，事属嘉礼，累朝必俟郊祀庆成，然后举行。太
上皇帝为钦宗备礼终制，见于诏书。议者引宪宗故
事，考之《唐史》，自武德以来，皆用易月之制，与本朝事
体大相远也。乞候钦宗终制，检举以行，则国家盛美，
主上事亲，情实称矣。”议者虽是其言，然谓事亲当权
宜而从厚，竟用栗议。仪凤复争辨不已。

《玉堂杂记》：太上初逊位，上尊号，时陈丞相康伯当国，
集议定命学士洪景岩遵撰议文，然后降诏。必大时
任察官，心知其非，而无由改。乾道六年，郊祀礼成，加
上尊号，必大在翰苑，始引唐故事，乞上帅群臣过宫。
表请既允，然后降诏。国朝止有人主上母后尊号，故
册文称“嗣皇帝靖康，上教主道君”之号。徐丞相处仁
已命汪彦、章藻代作册文，会有疆事，不及行礼。绍兴
三十二年，初上“德寿”尊号，乃承例用嗣皇帝。乾道六
年，上既表加乞上尊号，而院吏写表亦称“嗣皇帝”，私
谓未安。谨按唐明皇传位后，颜真卿议肃宗不当于
宗庙称嗣皇帝，况亲奉表“德寿”乎？以白虞丞相允文，
丞相难之，必令寻例。必大思建炎以后遇节朔遥拜
徽宗表，是时翰苑多名士，必不误用，乃督吏搜旧牍，
明日果得表本一册，止称“皇帝。”又按韩文《顺宗实录》
载宪宗上顺宗尊号册文，亦称“皇帝臣某”，此最可据。
其议遂定。

是岁，初议于太上皇帝尊号中加“宪天体道”四字，皇
后加“慈明”二字。必大草诏云：“太上皇帝与天同大，体
道之宗；太上皇后如月之明，以慈为宝。盖取文意之
顺耳。”将宣布，而议者谓天圣三年赐太宗女申国大
长公主谥曰慈明，当避，于是改用明慈二字。宰执云：
“诏书先明而后慈。”殆默定也。

必大与同直院郑仲益闻既分草《皇帝请加上太上
皇帝、皇后尊号笺表》，诸公谓太上皇帝自当答诰，颇
疑皇后难于措辞，必大请以意共为答诰，文意所及，
总言父母以该之，而不称“予吾”之类，遂草以进，上甚
以为然。凡两答诰，皆必大所草也。

上于文字尤欲得体，一览便见是非。必大草《太上辞
尊号第一诰》，其末云：“怡神闲燕，何力之有。”上曰：“‘此虽
道太上语，毕竟自此起草送去何力之有’句，不能无
嫌。”必大遂改作“无累于物。”盖上用意至到如此。
淳熙二年六月戊辰，礼部、太常寺等官申：来年太上
皇帝当庆七十，欲将国朝加上尊号并寿典礼，参酌
比附，先次讨论。壬申，有旨恭依。七月乙酉，侍从礼官
等就都堂议加“性仁立德至神无为”八字，而皇后再
加二字为“齐明广慈。”后两日，礼部赵侍郎雄谓“无为”
二字与“太上”字相连，颇涉语忌，请改为“明武焕文。”其
后又尝作“至神无为”，又作“成武焕文。”逮癸卯，乃定用
“性仁立德无为全美。”参政龚实之茂良而下尚不以
为然。叶丞相衡既主之，众莫能夺。八月，直院胡长文
元质罢。丁卯，上自用必大再直，已拟诏草，会九月乙
未，叶丞相罢，龚参首招予及学士王季海共议，然后
定为性仁诚德，经武纬文，遂草《宣布诏》。其颂太上皇
帝云：“以德行仁，本性诚之固有；修文偃武，合经纬之
自然。”太上皇后云：“月齐日，以得天，而能久照；坤顺干
而配地，是以广生。”上再三称奖，谓：“数句用《经》语该括
明备，非卿不能为，真大手笔也。”

《乾淳起居注》：乾道三年三月初十日，南内遣阁长至
德寿宫奏知连日天气甚好，欲一二日间恭邀车驾
幸聚景园看花，取自圣意选定。一日，太上云：“传语官
家，备见圣孝，但频频出去，不惟费用，又且劳动多少
人。本宫后园亦有几株好花，不若来日请官家过来
闲看。”遂遣提举官同到南内，奏过遵依讫。次日进早
膳后，车驾与皇后、太子过宫，起居二殿讫，先至灿锦
亭进茶，宣召吴郡王、曾两府已下六员侍宴，同至后苑看花。两廊并是小内侍及幕士效学。西湖铺放珠
翠花朵、玩具、疋帛，及花篮、闹竿、市食等，许从内人关
扑。次至球场，看小内侍抛彩球、蹴秋千。又至射厅看
百戏，依例宣赐。回至清妍亭看《荼蘼》，就登御舟绕堤
闲游，亦有小舟数十只，供应杂艺嘌唱，鼓板蔬果，与
湖中一般。太上倚阑闲看，适有双燕掠水飞过，得旨
令曾觌撰词，遂赋进《阮郎归》云：“柳阴庭院占风光。呢
喃春昼长。碧波新涨小池塘。双双蹴水忙。萍散漫，絮
飞扬。轻盈体态狂。为怜流水落花香。”御将归画梁。既
登舟，知阁张抡进《柳梢青》云：“柳色初浓，馀寒似水，纤
雨如尘。一阵东风，縠纹微皱，碧沼鳞鳞。仙娥花月精
神，奏凤管、鸾弦斗新。万岁声中，九霞杯内，长醉芳春。”
曾觌和进云：“桃靥红匀，梨腮粉薄，鸳径无尘。凤阁凌
虚，龙池澄碧，芳意鳞鳞。清时酒圣花神。看内苑风光。
又新。一部仙韶，九重鸾仗，天上长春。”各有宣赐。《次至
静乐》堂看牡丹，进酒三杯。太后邀太皇官家，同到刘
婉容位奉华堂，听《摘阮》奏。曲罢，婉容进茶讫，遂奏太
后云：“本位近教得二女童，琼华、绿华，并能琴阮下碁，
写字画竹，背诵古文，欲得就纳与官家则剧。”遂令各
呈伎艺，并进自制《阮谱》三十曲。太后遂宣赐婉容宣
和殿玉轴沉香槽、三峡流泉正阮，一面白玉九芝道
冠，北珠缘领道氅银绢三百疋两，会子一百万贯。是
日，三殿并醉，酉牌还内。自此官里知太上圣意，不欲
频出劳人，遂奏知太上，命修内司日下于北内后苑
建造冷泉堂，叠巧石为飞来峰，开展大池，引注湖水，
景物并如西湖。其西又建大楼，取苏轼诗句，名曰“聚
远”，并是今上御名。恭书又御制《堂记》，太上赋诗，今上
恭和，刻石堂上。是岁，翰苑进端午帖子云：“聚远楼前
面面风，冷泉堂下水溶溶。人间炎热何由到，真是瑶
台第一重。”又曰：“飞来峰下水泉清，台沼经营不日成。
境趣自超尘世外，何须方士觅蓬瀛。”皆纪实也。
淳熙三年五月二十一日天申圣节，先十日，驾诣德
寿宫进香，并进奉银五万两、绢五千疋、钱五万贯、度
牒一百道。用绿油匣二百个、上贴签云：臣某〈御名〉“谨进”，
令幕士安顿寝殿前，候阁长到宫，移入殿上，并铺放
进香排目。皇太子、皇太子妃并大内职典等进香。至
日卯时，车驾率皇太子、太子妃、文武百僚并诣宫上
寿。车驾至小次，降辇。太上遣本宫提举传旨减拜行
礼。上回奏云：“上感圣恩，容臣依礼上寿。”太上再命减
十拜。俟太上升殿，皇帝起居拜舞如仪，并率皇太子
百官奉上御酒，乐作，卫士山呼。驾兴，入幄次小歇，乐
人再排立殿上，降帘，太上再坐，太后率皇后、太子妃
上寿，六宫次第起居。礼毕退。上侍太上过寝殿，进早
膳。太上令宣唤吴郡王等官前来伴话。上侍太上同
往射厅看百戏，依例宣赐。再入幄次小歇。上遣阁长
奏知太上，“午时二刻，恭请赴坐。”至期，车驾并赴德寿
殿排当，自皇帝已下并簪花侍宴。至第三盏，太上遣
内侍请官家免花帽束带，并卸上盖衣。官里回奏，“上
感圣恩”，并免皇后头冠，皇太子穿执，并谢恩讫。太上
泛赐皇太子垒金嵌宝盘盏，紫罗紫纱，南北内互赐
承应人目子钱。主管禁卫官率禁卫等人于殿门外
谢恩。又入幄次小歇。约二刻，再请太上往至乐堂再
坐。教坊大使申正德进新制《万岁兴龙乐》曲破对舞，
各赐银绢有差。又移宴清华，看蟠松，宫嫔五十人，皆
仙妆，奏清乐，进酒，并衙前呈新艺，约至五盏。太上赐
官里御书《急就章》并《金刚经》，官家却进御书真草千
文。太上看了甚喜，云：“大哥近日笔力甚进。”上起谢，同
皇太子步至蟠松下，看御书诗。再入坐，太上宣索翡
翠鹦鹉杯，官里与皇后亲捧杯进酒。太上曰：“此是宣
和间外国进到，可以屑金，就以为赐。”上谢恩时，太上、
官家并已七八分醉，再服上盖，率皇后、太子谢恩，宣
平辇近里升辇。太上宣谕知省云：“官家已醉，可一路
小心照管。”知省等领圣旨还内来。早上遣知省至宫，
恭问二圣起居，并奏欲亲到宫谢恩。太上就令提举
往问兴居，并免到宫行礼。

“八月二十一日，寿圣皇太后生辰。先十日，车驾过宫，
先至太上处起居，方至本殿进香。次皇后、皇太子、太
子妃、庄文太子妃、张娘娘已下，并进香起居。上至太
上内书院进泛索，遂奏安止还内。十二日，婉容到宫，
至西便门廊下，先至太上处奏起居，次入本殿进香。
值雨，免下阶起居，大内进香。十三日，知省及大官到
宫进香，阁长就管押进奉银绢度牒等，并七宝金银
器皿，比天申节减半，并珠子十号，并于后殿铺放。”十
六日，本殿提举率本宫官属进香，并设放寿星及神
仙书画等物，隔帘奏喏，免起居，退。次日，皇太后宅亲
属到宫进香，并本宫人吏、后苑官属、作院使臣等，并
节次进香。二十一日卯时，皇后先到宫，候驾到，至太
上前殿起居，次至本殿官家第一班皇后，第二班太
子并太子妃，第三班上寿讫，太后宅亲属上寿，并同
天申节仪。太上邀官里至清心堂进泛索，值雨，不呈

并免大衣服，官里便背儿赴坐。第七盏，小刘婉容进
自制十色菊《千秋岁》曲破，内人琼琼柔柔对舞。上于
阁子库取赐五两，数珠子一号，细色北段各十疋。太
后又赐七宝花十枝，珠翠芙蓉领缘一副。又移坐灵
芝殿有木犀处进酒。次到至乐堂再坐，更尽后还内。
十月二十二日，太上皇帝会庆圣节，至日车驾过宫，
太上升殿起居讫，簪花拜舞，进寿酒讫，太上回，赐寿
酒。次至太后殿行礼，从太上至后苑梅坡看早梅，又
至浣溪亭看小春海棠。午初至载忻堂，排当官家换
素帽儿。太后赐官里女乐二十人，上再拜谢恩。并教
坊都管王喜等进新制《会庆万年薄媚曲》破对舞，并
赐银绢。太上以白玉桃杯赐上，御酒云：“学取老爹年
纪，早早还京。”上饮酒，再拜谢恩。三盏后，官家换背儿，
免拜，皇后换团冠背儿，太子免系裹再坐。本宫御侍
六人，并升郡夫人，就赐诰谢恩，并照例支散目子钱。
太上又赐官里玉酒器十件，垒珠嵌宝器皿一千两，
刻丝作金龙装花软套阁子一副。侍宴官吴郡王已
下，各赐金柈盏、段疋并薇露酒、香茶等。是日，官里大
醉。申后，宣《逍遥子》入便门，升辇还内。

淳熙五年二月初一日，上过德寿宫起居，太上留坐
冷泉堂。进《泛索》讫，至石桥亭子。上看古梅，太上曰：“苔
梅有二种，宜兴张公洞者，苔藓甚厚，花极香。一种出
越上，苔如绿丝，长尺馀。今岁二种同时著花，不可不
少留一观。”上谢曰：“恭领圣旨。”上皇因言多日不见。史
浩命内侍宣召，既至，起居讫，赐坐，并召居广、郑藻。初
筵，教坊奏乐，呈伎。酒三行，太上宣索市食，如李婆婆
杂菜羹、贺四酪面、三脏猪胰、胡饼、戈家甜食等数种。
太上笑与史浩曰：“此皆京师旧人。”各厚赐之。史起谢。
又移宴静乐堂，尽遣乐工，全用内人动乐，且用盘架
品味百馀种，酒行无算。又宣索黄玉紫心葵花大盏，
太上亲自宣劝，史捧觞为两宫寿，时君臣皆已霑醉，
小内侍密语史相公云：“少酌。”上闻之曰：“满酌不妨，当
为老先生一醉。”太上极喜，赐史少保玉带一条，冰片
脑子一，金合紫泥罗二十疋，御书四轴。史相谢恩退。
《玉堂杂记》：汪季路逵得御制祭土地文槁真迹，宝藏
之。其文云：惟淳熙五年岁次戊戌，十一月日，太上皇
帝遣具阶张宗尹，特设牲牢旨酒、珍果香花，致祭于
本宫土地之神。神有百职，职各不同。典司草木，土示
是供。我游湖园，乃获奇松。植之禁苑，百态千容。婆娑
偃盖，夭矫腾龙。翠色凝露，清音舞风。醉吟闲适，予情
所钟。培封殖，久或力穷。鸟乌外扰，蚁蠹内攻。神其
剿绝，勿使能终。精邪窃据，盗斧适逢。神其呵逐，勿使
遗踪。常令劲质，坐阅隆冬。坚逾五柞，弱异双桐。历千
万年，郁郁葱葱。牲牢旨酒，嗣录汝功。尚飨。

《武林旧事》：“淳熙六年三月十五日，车驾过宫，恭请太
上太后幸聚景园。次日，皇后先到宫起居，入幕次，换
头面。候车驾至，供泛索讫，从太上太后至聚景园。太
上太后至会芳殿降辇，上及皇后至翠光降辇，并入
幄次小歇。上邀两殿至瑶津少坐，进泛索。太上太后
并乘步辇，官里乘马，遍游园中。再至瑶津西轩，入御”
筵。至第三盏，都管使臣刘景长供进新制《泛兰舟曲》
《破吴兴柘舞》，各赐绢。上亲捧玉酒船上寿酒。酒满玉
船，船中人物各能举动如活。太上喜见颜色，散两宫
内官酒食，并承应人目子钱。遂至锦壁，赏大花三面，
漫坡牡丹约千馀丛，各有牙牌金字，上张碧油绢幕。
又别剪好色样一千朵，安顿花架，并水晶玻璃。天晴。
〈一作天青〉汝窑金瓶，就中间沉香桌儿，安顿白玉碾花商
尊，独插照殿红十五枝，进酒三杯，应随驾官人、内官
并赐两面翠叶滴金牡丹一枝，翠叶牡丹、沉香柄、金
丝御书扇各一把。是日，知阁张抡进《壶中天慢》云：“洞
天深处，赏娇红轻玉，高张云幕。国艳天香相竞秀，琼
苑风光如昨。露洗妖娆，风传馥郁，云雨巫山，约如春
浓酒。五云台榭楼阁。圣代道洽功成，一尘不动，四境
无鸣柝。屡有丰年，天助顺基业，增隆山岳。两世明君，
千秋万岁，永享昇平乐。东皇呈瑞，更无一片花落。”赐
金杯，盘法锦等物。又进酒两盏，至清辉少歇，至翠光，
登御舟，入里湖，出断桥，又至真珠园。太上命买湖中
龟鱼放生，并宣唤在湖卖买等人。内侍用小彩旗招
引，各有支赐。时有卖鱼羹人宋五嫂对御，自称东京
人氏，随驾到此。太上特宣上船起居，念其年老，赐金
钱十文、银钱一百文、绢十疋，仍令后苑供应泛索。时
从驾官丞相赵雄、枢密使王淮、参政钱良臣，并在显
应观西斋堂侍班，各赐酒食翠花扇子。至申时，御舟
稍泊花光亭，至会芳少歇，时，太上已醉。官里亲扶上
船，并乘轿儿还内。都人尽出观瞻，赞叹“圣孝。”

九月十五日明堂大礼，十三日值雨，未时，奏请宿斋，
北内送天花藦菇、蜜蒸山药、枣儿、乳糖、巧炊火烧角
儿等。十四日早，车驾诣景灵宫，回太庙宿斋，雨终日
不止。午后，太上遣提举至太庙传语官家：“连日祀事，
不易所有。”十六日诣宫饮福，以阴雨泥泞劳顿，可免到宫行礼，天气阴寒，请官家善进御膳，频进御服。圣
“旨遣阁长回奏。上感圣恩，至日若登楼肆赦时，依旧
诣宫行礼，若值雨不登门时，续当奏闻。”至晚雨不止，
宣谕大礼使赵雄：“来早更不乘辂，止用逍遥辇诣文
德殿致斋，一应仪仗排立，并行放免，从驾官并常服
以从，并遣御药奏闻。北内来日为值雨，更不乘辂，谨
遵圣旨，更不过宫行饮福礼。”《太上令》传语官家，“既不
乘辂，此间也不出去看也。”大礼使赵雄虽已得旨，犹
不许放散。上闻之曰：“来早若不晴时，有何面目？”雄闻
之曰：“纵使不晴，得罪不过罢相耳。”坚执不肯放散。至
黄昏后，雨止月明，上大喜，遣内侍李思恭宣谕大礼
使仍旧乘辂，再遣御药奏闻，北内以天晴仍旧乘辂，
候登门肆赦讫，诣宫行饮福礼。礼毕，略至绛华堂进
泛索知阁张抡进《临江仙》词云：“闻道彤庭森宝仗，霜
风逐雨驱云。六龙扶辇下青冥。香随鸾扇远，日映赭
袍明。帘卷天街人顶戴，满城喜气氤氲。等闲散作八
荒春。欲知天意好，昨夜月华新。”

淳熙七年十二月二十八日，南内遣御药并后苑官
管押进奉两宫守岁、合食则剧、金银钱、消夜岁轴、果
儿、锦历、锺馗、爆仗、羔儿、法酒、春牛、花朵等，就奏知太
上皇：“元日欲先诣宫朝贺，然后还内引见大金人使。”
太上不许，传语官家：“至日可先引见人使讫，行到宫。”
淳熙八年元日，上坐紫宸殿，引见人使讫，即率皇后、
皇太子、太子妃至德寿宫行朝贺礼拜，进呈画本人
使面貌姓名及管伴问答。是岁，太上圣寿七十有五，
旧岁欲再行庆寿礼，太上不许，至是乃密进黄金酒
器二千两。上侍太上于椤木堂香阁内说话，宣押棋
待诏并小说人孙奇等十四人下棋两局，各赐银绢
供泛索讫，官家恭请太上、太后来日就南内排当。初
二日进早膳讫，遣太子到宫恭请，两殿并只用轿儿，
禁卫簇拥入内，官家亲至殿门拱迎，亲扶太上降辇，
至损斋进茶。次至清燕殿，闲看书画玩器。约午时初，
后苑恭进酥酒十色熬煮。午正三刻，就凌虚排当三
盏。至萼绿华堂看梅，上进银三万两，会子十万贯，太
上云：“此无用钱处，不”须得。上再三奏请，止受三分之
一。未初，雪大下，正是腊前，太上官家甚喜，云：“今年正
欠些雪，可谓及时。”太上云：“雪却甚好，但恐长安有贫
者。”上奏云：“已令有司比去年倍数支散矣。”太上亦命
提举官于本宫支拨官会，照朝廷数目发下临安府
支散贫民一次。又移至明远楼张灯进酒。节使吴琚
进喜《雪水龙吟》词云：“紫皇高宴萧台，双成戏击琼包
碎。何人为把，银河水剪，甲兵都洗。玉样乾坤，八荒同
色，了无尘翳。喜冰消太液，暖融𫛛鹊，端门晓，班初退。
圣主忧民深意。转鸿钧、满天和气。太平有象，三宫二
圣，万年千岁。双玉杯深，五云楼迥，不妨频醉。细看来
不是飞花，片片是、丰年瑞。”上大喜，赐镀金酒器二百
两、细色段疋、复古殿香糕儿酒等。太后命本宫歌《板
色》歌此曲进酒，太上尽醉。至更后，宣轿儿入便门，上
亲扶上辇还宫。

淳熙九年八月十五日，驾过德寿宫起居，太上留坐
至乐堂，进早膳毕，命小内侍进彩竿垂钓。上皇曰：“今
日中秋，天气甚清，夜间必有好月色，可少留看了月
去。”上恭领圣旨，索车儿同过射厅、射弓，观御马院使
臣打球，进市食，看水傀儡。晚宴香远堂，堂东有万岁
桥，长六丈馀，并用吴璘进到玉石甃成。四畔雕镂栏
槛，莹彻可爱。桥中心作四面亭，用新罗白罗木盖造，
极为雅洁。大池十馀亩，皆是千叶白莲，凡御榻、御屏、
酒器、香奁器用，并用水晶。南岸列女童五十人，奏清
乐。北岸芙蓉冈一带，并是教坊工，近二百人。待月上，
箫韶齐举，缥缈相应，如在霄汉。既入座，乐少止。太上
召小刘贵妃独吹白玉笙《霓裳中序》，上自起执玉杯，
奉两殿酒，并以垒金嵌宝注碗杯盘等，赐贵妃侍宴
官。开府曾觌恭上《壶中天慢》一首云：“素飙飏碧，看天
衢、稳送，一轮明月。翠水瀛壶人不到，比似世间秋别。
玉手瑶笙，一时同色，小按霓裳叠。天津桥上，有人偷
记新阕。当日谁幼银桥，阿瞒儿戏，一笑成痴绝。肯信
群仙高宴处，移下水晶宫阙。云海尘清，山河影满，桂
冷吹香雪，何劳玉斧金瓯，千古无缺。”上皇曰：“从来月
间不曾用金瓯事，可谓新奇。”赐金束带、紫番罗，水晶
注碗一副。上亦赐宝盏古香。至一更五点还内。是夜
隔江西兴，亦闻天乐之声。

淳熙十年八月十八日，上诣德寿宫，恭诣两殿，往浙
江亭观潮，进早膳讫，御辇檐儿及内人车马并出候
潮门。有命修内司于浙江亭两旁抓缚席屋五十间，
至是并用彩缬幕帟。得旨，“从驾百官各赐酒食，并免
侍班，从便观看。”先是，澉浦、金山都统司水军五千人
抵江下，至是，又命殿司新刺防江水军、临安府水军
并行阅试。军船摆布西兴、龙山两岸近千只。管军官
于江面分布五阵，乘骑弄旗，标枪舞刀，如履平地，点
放五色烟炮满江。及烟收炮息，则诸船尽藏，不见一

兴一带，亦皆抓缚幕次，彩绣照江，有如铺锦。市井弄
水人如僧儿留住等，凡百馀人，皆手持十幅彩旗，踏
浪争雄，直至海门迎潮。又有踏混木水、傀儡水、百戏
撮弄等，各呈伎艺，并有支赐。太上喜见颜色曰：“钱塘
形胜，东南所无。”上起奏曰：“钱塘江潮，亦天下所无有
也。”太上宣谕侍宴官令各赋《酹江月》一曲。至晚进呈，
太上以吴琚为第一。其词云：“玉虹遥挂，望青山隐隐，
一眉如抹。忽觉天风吹海立，好似春霆初发。白马凌
空，琼鳌驾水，日夜朝天阙。飞龙舞凤，郁葱环拱吴越，
料此景、天下应无羡。东南形胜，伟观真奇绝。好是吴
儿飞彩帜，蹴起一江秋雪。黄屋天临，水犀云拥，看击
中流楫。晚来波静，海门飞上明月。”两宫并有宣赐，至
月上还内。

淳熙十一年六月初一日，车驾过宫，太上命提举传
旨：盛暑请官家免拜，至内殿起居。太上令小内侍扶
掖，免拜谢恩，太后处亦免拜。太上邀官里便背儿至
冷泉堂进早膳讫。太上宣谕云：“今岁比常年热甚。”上
起答云：“伏中正要如此。”太上云：“今日且留在此纳凉，
到晚去，或三省有紧切文字，不妨就幄次进呈。”上领
圣旨，遂同至飞来峰看放水帘。时荷花盛开，太上指
池心云：“此种五花同干。”近伯圭自湖州进来，前此未
见也。堂前假山，修竹古松，不见日色，并无暑气。后苑
小厮儿三十人，打息气，唱《道情》，太上云：“此是张抡所
撰鼓子词。”后苑进沆瀣桨，雪浸白酒。上起奏曰：“此物
恐不宜多吃。”太上曰：“不妨，反觉爽快。”上曰：“毕竟伤脾。”
太上首肯。因闲说：宣和间，公公每遇三伏，多在碧玉
壶及风泉馆、万荷庄等处纳凉。此处凉甚，每次侍宴，
虽极暑中，亦著衲袄儿也。命小内侍宣张婉容至清
心堂抚琴，并令棋童下棋，及令内侍投壶赌赛利物
则剧。官家进水晶提壶连索儿，可盛白酒二斗，白玉
双莲杯盘碾玉香脱儿一套，六个大金盆一面，盛七
宝水戏，并宣押赵喜等教舞水族。又进太皇后白玉
香珀扇柄儿四把，龙涎香数珠佩带五十副，真珠香
囊等物，直至酉初还内。

《西湖志馀》：淳熙十二年三月二十六日，车驾宿戒，幸
玉津园。命下，忽大雨，有旨许从驾官带雨具。将晓有
晴色，已而天宇豁然，待制洪迈进一诗歌咏，其实云：
“五更犹自雨如麻，无数都人仰翠华。翻手作云多怅
望，举头见日共惊嗟。天公的有施生妙，帝力堪同造
物夸。上苑春光无尽藏，何须羯鼓更催花。”四月四日，
扈从诣景灵宫朝献，上赐和篇：“春郊柔绿遍桑麻，小
驻芳园览物华。应信吾心非暇逸，顿回晴意绝咨嗟。
每思富庶将同乐，敢务游畋谩自夸。不似华清当日
事，五家车骑烂如花。”后二日，兵部尚书宇文价内引，
上举此诗曰：“洪待制用‘雨如麻’字，偶思得‘桑麻’可押。
又其末句用‘羯鼓催花’事，故以‘华清’”《车骑》答之，价拱
手称贺。

《武林旧事》：淳熙间，寿皇以天下养，每奉德、寿三殿游
幸湖山，御大龙舟，宰执从官以至大珰，应奉诸司及
京府弹压等，各乘大舫，无虑数百。时承平日久，乐与
民同，凡游观买卖皆无所禁。画楫轻舫，旁午如织。至
于果蔬羹酒、关扑、宜男、戏具、闹竿、花篮、画扇、彩旗、糖
鱼、粉饵、时花、泥婴等，谓之“湖中土宜。”又有珠翠冠梳、
销金彩段、犀钿髹漆织藤、窑器玩具等物，无不罗列。
如先贤堂、三贤堂、四圣观等处最盛。或有以轻桡趁
逐求售者。歌妓舞鬟，严籹自衒，以待招呼者，谓之“水
仙子。”至于吹弹、歌拍、杂剧、杂扮、撮弄、胜花、泥丸、鼓板、
投壶、花弹、蹴踘、分茶、弄水、踏滚、木拨盆、杂艺散耍、讴
唱息器、教水族飞禽、水傀儡、鬻道术、烟火、起轮、走线
流星、火爆风筝，不可指数。总谓之“赶趁人”，盖耳目不
暇给焉。御舟四垂珠帘锦幕，悬挂七宝珠翠，龙船、梭
子、闹竿、花篮等物，宫姬韶丽，俨如神仙。天香浓郁，花
柳避妍。小舟时有宣唤赐予。如宋五嫂者，汴酒家妇，
善作鱼羹，至是侨寓苏堤。光尧召见之，询旧凄然，令
进鱼羹，人竞市之，遂成富媪。

《玉堂杂记》：翰苑岁进春端帖子，如大内多及时事，太
上则咏游幸之类。必大尝自德寿宫后垣趋传法寺，
望见一楼巍然，朝士云，太上名之曰“聚远。”又灵隐寺
冷泉亭，临安绝景，去城既远，难于频幸。乃即宫中凿
大池，续竹筒数里，引西湖水注之，其上叠石为山，象
飞来峰，宛然天成，前后颇闻禁籞，大略并记于下。其
“宫中分四：地分随时游览。东地分香远。”〈梅堂〉清深。〈竹堂〉《月
台梅坡》，松菊三径。〈菊芙蓉竹〉清妍。〈茶蘼〉《清新》。〈木犀〉“《芙蓉冈》南”，地
分载忻。〈大堂御宴处〉《忻忻》。〈古柏太湖石〉《射厅临赋》。〈荷花山子〉《灿锦》：〈金林
擒〉至乐。〈池上〉半丈红。〈郁李子〉《清旷》。〈木犀〉泻碧。〈养金鱼处〉西则“冷泉”，
〈古梅〉《文杏馆》《静乐》〈牡丹〉《浣溪》：〈大楼子海棠〉北则《绛华》，〈罗木亭〉《旱船
俯翠》，〈茅亭〉《春桃盘松》，其详不可得而知也。

大礼，降御札，既云札示，则当亲笔付外。近岁同常诏，
从院吏写本行出，未知中朝旧事如何。乾道九年六
月七日，宣当直学士草《南郊御札》，三更进草，其间云“乾清坤夷，振四方之纲纪；星晖海润，兆百世之本支。
玉卮每奉于亲闱，瑞节岁交于邻境。”《上改作》：“农扈屡
丰，戎轩载戢，崇礼乐而四达，嘉风俗而载淳。玉卮每”
奉于亲闱，美化遂刑于海宇。仍批云：“可改签抹者五
句。”意不近于郊祀。其欲得体，大率如此。

《杭州府志》：“聚景园，宋孝宗筑，以奉上皇游幸者。园有
会芳殿、瀛春、览远、芳华等堂，花光瑶津、翠光、桂景、滟
碧、凉观、琼芳、彩霞、寒碧等亭，柳浪、学士等桥。其后累
朝临幸，理宗以后，日渐荒落。故高疏寮诗有‘翠华不
向苑中来，可是年年惜露台，水际春云寒漠漠，官梅
却作野梅开’之句。”

《西湖志馀》：湖上御园，南有聚景、珍珠、南屏，北有集芳、
延祥、玉壶，然亦多幸聚景焉。一日，御舟经过断桥，见
酒肆中有太学生于国宝题壁《风入松》一词，光尧停
目称赏久之，且笑曰：“此词甚好，但末句云：‘重携残酒，
不免酸寒’。”因为改作“重扶残醉。”即日宣命解褐云。
光尧雅爱湖山之胜，恐数跸烦民，凿大池宫内，引水
注之。叠石为山，象飞来峰，有堂名冷泉。孝宗尝赋诗
云：“山中秀色何佳哉，一峰独立名飞来。参差翠麓俨
如画，石骨苍润神所开。忽闻仿佛来宫囿，指顾已惊
成列岫。规模绝似灵隐前，面势恍疑天竺后。孰云人
力非自然，千岩万壑藏云烟。上有峥嵘倚空之翠壁，
下有潺湲漱玉之飞泉。一堂虚敞临清沼，密荫交加
森羽葆。山头草木四时春，阅尽岁寒长不老。圣心仁
智情优闲，壶中天地非人间。蓬莱方丈渺空阔，岂若
坐对三神山。日长雅趣超尘俗，散步逍遥快心目。山
光水色无尽时，长将挹向杯中渌。”《光尧跋》曰：“吾儿自
幼岐嶷，进德修业，如云升川增，一日千里。吾比就宽
闲之地，叠石为山，引湖为泉，作小亭于其旁，用为娱
老之具。且俾吾儿万几之暇，时来游豫，父子杯酒相
属，挹山光而听流泉，濯喧埃而发清兴，恍若徜徉乎
灵隐天竺之间，其乐可胜纪哉！吾儿乃肆笔成章，形
容尽美。虽吟咏之作，帝王之馀事，然造语用意，高出
百世之上，非巨儒积力可窥其粗，亦有以见天纵之
多能。”览之欣然，老眼为之增明矣。有楼名聚远，光尧
亲题其额，仍大书苏轼“赖有高楼能聚远，一时收拾
与闲人”之句于屏间。

高宗在德寿宫，每进膳，必置匙著两副食前，多品择
取欲食者以别著取，置一器中，食之必尽，饭则以别
匙减而后食。吴后尝问其故，对曰：“不欲以残食与宫
人食也。”

淳熙中，孝宗及皇太子朝上皇于德寿宫，置酒赋诗
为乐，从臣皆和。周益公诗云：“一丁扶火德，三合巩皇
基。”盖高宗生于大观丁亥，孝宗生于建炎丁未，光宗
生于绍兴丁卯故也。阴阳家以亥、卯、未为三合，一时
用事，可谓切当。其后杨诚斋为光宗宫僚时，宁宗已
在平阳邸，其《贺寿诗》云：“祖尧父舜真千载，禹子汤孙
更一家。”又云：“天意分明昌火德，诞辰三世总丁年。”盖
祖益公语也。嘉熙乙亥四月诞皇子，告庙祀文，学士
李功甫当笔内用四柱作一联云：“亥年巳月，无长蛇
封豕之虞；午日丑时，有归马放牛之喜。”盖时方有蜀
捷，其用事可谓中的，然或者则谓失之俳尔。

元夕后三日，宣嗣秀王伯圭宴集于重华宫。伯圭奏
“陛下对此良辰美景，亦领略之否？”寿皇云：“十四日嗣
帝过此，排当十五日不饮。”是夜但鼓琴两曲。左右报
月色甚佳，遂出巡檐赏月，饮汤一杯，至二鼓寝。大凡
饮酒，不可连日，令人神思不清，人主没人道得，若不
自禁制，任意恣纵，何所不可，非独饮酒一事也。
近珰奏修重华宫，旧例须关朝廷出钱，下临安府转
运司应办。寿皇曰：“此间无用钱处，所积甚多，只用重
华库钱，不必关闻南内。”暨役成，更不官差一匠一夫。
孝宗既退重华宫，群臣请以圣诞为重明节，有术者
以拆字名叹曰：“重华”、“‘重明’，非佳名也。”其文皆二千日，
至甲寅而孝宗上升，正合其数。

光尧既与子孝宗敬爱日隆，每问安北宫，问及治道。
时孝宗锐意大功，新进逢迎，务为可喜。淳熙中，上益
明习国事，老成向用矣。一日朝德寿，谓之曰：“天下事
不必乘快，要在坚忍，终于有成。”上再拜，大书揭于选
德殿。

《贵耳集》：德寿在南内，寿皇奉亲之孝，极尽其意。德寿
好游乐，寿皇一日醉中许进二十万缗，久而不进。德
寿问吴后：北内曾许进二十万缗，何不进来？吴后云：
“在此久矣。”偶醉中奏不知是银是钱，未敢遽进。德寿
云：“要钱用耳。”吴后代进二十万缗，寿皇感吴后之意，
调娱父子之欢，倍四十万缗以献。本朝女后之贤，皆
类此也。

南渡宫禁典仪，“寿皇圣孝，冠绝古今。承颜两宫，以天
下养，一时盛事，莫大于庆寿之典。”今录大略于此：淳
熙三年，光尧圣寿七十，预于旧岁冬至加上两宫尊
号，立春日行庆寿礼。至十三年，太上八十，正月元日
再举庆典。其日文武百僚集大庆殿，各服朝服，用法驾五百三十四人，大乐四十八架，正乐一百八十八
人，及列仪仗鼓吹于殿门外。上服通天冠、绛纱袍，执
大圭，恭行册宝之礼。鼓吹振作，礼仪使已下皆导从。
上乘辇，从至德寿宫，俟太上升御座，宫架乐作。皇帝
北向再拜，奏起居，致词曰：“臣某稽首言：伏惟圣号太
上皇帝陛下，寿同天永，德与日新，典册扬徽，华裔胥
庆。”左相宣答曰：“圣号太上皇帝圣旨：‘皇帝迎阳，展采，
缕牒荣亲，何幸吾身，屡观盛事’。”次皇太子已下称贺
致词，宣答讫，并再拜舞蹈。礼毕。次诣太上皇后殿行
礼如前。候解严讫，皇帝入宫，进奉礼物，行家人礼，御
宴极欢。自皇帝以至群臣、禁卫、吏卒往来，皆簪花。后
三日，百官拜表称贺于文德殿，四方万姓，不远千里，
快睹盛事。都民垂白之老，喜极有至泣下者。杨诚斋
诗云：“长乐宫前望翠华，玉皇来贺太皇家。青天白日
仍飞雪，错认东风转柳花。春色何须羯鼓催，君王元
日领春回。牡丹芍药蔷薇朵，都向千官帽上开。”任斯
庵诗云：“金爵觚棱晓日开，三朝喜气一时回。圣人先
御红鸾扇，天子龙舆万骑来。”“霜晓君王出问安，宝香
随辇护朝寒。五云深处三宫宴，九奏声中二圣欢。”
《杭州府志》：德寿生日，每岁进奉有常数，一日忽减数
项，德寿大怒，孝宗惶惧，召宰相虞允文语之，允文曰：
“臣请见而解之。”孝宗曰：“朕立待回奏。”允文到宫上谒，
德寿盛气语之曰：“朕老而不死，为人所厌。”允文曰：“皇
帝圣孝，本不欲如此，罪在小臣，谓陛下圣寿无疆，生
民膏血有限，减生民有限之膏血，益陛下无疆之圣
寿。”德寿大喜，酌以御酝一杯，因以金酒器赐之。允文
回奏，孝宗亦大喜，酌酒赐金，如《德寿》云。

淳熙己酉，孝宗退居重华宫，有净室，终日晏坐，其间
几上惟书籍一部及笔砚楮墨而已。近珰尝奏：“高宗
皇帝留下宝器图画，陛下盍时取观。”寿皇曰：“先帝中
兴，功德盛大，故宜享此，朕岂敢自比先帝？”皆锁闭不
开。

《西湖志馀》：光宗逾年不朝重华，寿皇居常怏怏。一日
登望潮露台，闻委巷小儿争闹呼官家者，寿皇曰：“朕
呼之尚不至，枉自叫耳。”自此不豫。

光宗既退居，每追计往时成败，时自嗔骂，或恸哭。寿
仁后辄奉觞解慰之，以是为常。共閟外事，不欲动其
心，然久或知觉。初，郊礼成，恭谢回銮，銮御乐声达于
内，光宗问何事，后曰：“市井为乐尔。”帝怒曰：“尔尚欺我
至是耶？”挥之以肱，后仆于𫔶，自是得疾。

《林下偶谈》：“绍熙末年，光庙不过重华宫，谏者盈庭，中
外汹汹。未几，寿皇将大渐，诸公计无所出，水心时为
司业，御史黄公度使其婿太学生王棐仲温密问水
心曰：‘今若更不成服，当何如’？水心曰：‘如此却是独夫
也’。仲温归以告黄公，公大悟，而内禅之议起于此。”
《苏州府志》：“汤璹字君宝，本浏阳人。淳熙中，第进士。与
王”容、易袚，号“长沙三俊。”调德安府教授，除太学录。光
宗内禅，议修泰安宫。太上重于退《御璹，遗书》赵汝愚
引唐武德九年八月甲子，太宗即位于东宫显德殿，
至贞观二年四月乙亥，太上皇徙居泰安宫，甲午，太
宗始御太极殿，则是太宗听政于东宫者三年，不遽
迁高祖也。今日或可仿此，别营听政之所，上皇仍居
大内，事体甚顺。汝愚答书，称其援据精博，深合事宜。
越九日，有旨：“秋暑方隆，太上皇帝、皇后宜合唐武德、
贞观故事，未须迁宫。”因名宫以寿康，而泰安之役遂
寝。

《大政纪》：仝寅，山西安邑人。少瞽而性聪警，学京房《易》，
占断多奇中，名闻四方。正统间，客游大同，上皇既北
狩，阴遣使命镇守太监裴富问寅，寅筮得干之初九，
附奏曰：“大吉，可以贺矣。龙，君象也，四初之应也。龙潜
跃必以秋，应以壬午浃岁而更。龙，变化之物也。庚者，
更也。庚午中秋，车驾其还乎。还则必幽，勿用故也。或”
跃应焉。或之者，疑之也，后七八年必复辟。午，火德之
王也。丁者，壬之合也。其岁丁丑月壬寅日壬午乎？自
今岁数更九，跃则必飞。九者，《干》之用也。南面，子冲午
也，其君位乎？故曰“大吉。”既而曰：“也先无能为也。且彼
气已骄，战之必克。”后果败去。逾年，也先欲奉上皇南
还，时率以为诈。独抚宁伯朱谦上书恳，朝廷持不敢
发。寅力言于亨曰：“敌人顺天举义，我中国反失奉迎
之礼，独不为敌人笑乎？”亨遂与于谦协议遣使，也先
果奉乘舆来归。

《明通纪》：上皇在北庭，未尝少降辞色。也先以车载其
妹，欲以配上皇。时译使吴官童随侍，言于上皇曰：“焉
有万乘之君而为敌婿耶？”后史何以载？却之则拂其
情，乃绐之曰：“尔妹朕欲纳之，但不当为野合，待朕还
中国，以礼聘之。”也先乃止。又选女侍数人荐寝，复却
之曰：“留俟他日为尔妹从嫁，当并以为嫔御也。”也先
“益敬服圣德。”

哈铭与袁彬俱常宿御寝傍。天寒甚时，每夜上皇令
彬以两胁温足。一日，上皇晨起，谓铭曰：“汝知乎？昨夜
汝以一手压我胸，我不动，俟汝醒，乃下其手。”因言光武与严子陵共卧事，曰：“汝今日与子陵一般。”铭顿首。
时寒下大雪，乘舆所止穹庐，雪不凝也。先异之，往觇
天容穆然，危坐亦无寒色，咸极骇愕，效顺益笃焉。

《孔氏杂说》：“汉高祖父太上皇，前史不载其名。”《后汉·章
帝纪》：“祠太上皇于万年。”注：“名煓，一名执嘉。《高后纪》载
高祖母曰昭灵后。”

《野老记闻》：宣和间，上皇内禅，吴敏元中建议及《谢门
下侍郎表》云：“上皇倦勤，授皇图于元子；微臣摄直，适
视草于禁中。初无一言以赞大议，君子与其不伐。”
《续文献通考》：仁宗延祐六年，帝语左右曰：“前代有太
上皇之号，今太子且长，可居大位。朕欲为太上皇，与
若等游观西山，以终天年。”群臣皆称善。左司郎中月
鲁帖木儿曰：“臣闻昔所谓太上皇，若唐元宗、宋徽宗，
皆当祸乱，不得已而为之。愿陛下正大位，保无疆之
业，前代虚名，何足慕哉！”乃止。

《西湖志馀》：“宋高宗雅工书画，作人物、山水、竹石，自有
天成之趣。上用乾卦印。晚居北内，多用‘太上皇帝之
宝’”、“德寿殿宝。